b'\n_START_ARTICLE_\nJulian Assange\n_START_SECTION_\nAvstralsko otro\xc5\xa1tvo in mladost\n_START_PARAGRAPH_\nJulian se je rodil 3. julija 1971 v Townsvillu v zvezni dr\xc5\xbeavi Queensland na avstralskem subtropskem severu. Mama Christine je bila h\xc4\x8di Warrena Hawkinsa, ravnatelja kolid\xc5\xbea, katerega dru\xc5\xbeina se je v 19. stoletju s \xc5\xa0kotske preselila v Avstralijo. Pri 17-ih letih je Christine postala upornica in nenadoma zapustila dom. Od\xc5\xa1la je v  2500 km oddaljeni [Sydney]] in se pridru\xc5\xbeila njegovi kontrakulturi. Leta 1970 je umetnica Christine na protivojnih demonstracijah sre\xc4\x8dala Johna Shiptona in se v uporni\xc5\xa1kega mladeni\xc4\x8da zaljubila. Toda razmerje se je kmalu kon\xc4\x8dalo in Julian z biolo\xc5\xa1kim o\xc4\x8detom ni imel stikov do svojega petindvajsetega leta. Po rojstvu otroka se je Christine kot samohranilka preselila na boemski otok Magnetic Island, oddaljen le kratko vo\xc5\xbenjo s trajektom. Tam so poleg malo\xc5\xa1tevilnega prebivalstva \xc5\xbeiveli hipiji. Najela je oto\xc5\xa1ko ko\xc4\x8do v Picnic Bayu in \xc5\xbeiveli so z naravo. Spoznala je Bretta Assangea, igralca in gledali\xc5\xa1kega re\xc5\xbeiserja in se z njim poro\xc4\x8dila. Christine je bila lutkarica. Imela sta lutkovno gledali\xc5\xa1\xc4\x8de, sama je skrbela za masko, kostume in scenografijo. Njihov popotni\xc5\xa1ki \xc5\xbeivljenjski slog je zaznamoval Julianova prva leta. _NEWLINE_Leta 2010 je Assange povedal, da so bile o\xc4\x8dimove uprizoritve dobra priprava za WikiLeaks, mobilno organizacijo, ki jo je mogo\xc4\x8de preseliti v nekaj urah \xe2\x80\x93 \xc2\xbbto je po\xc4\x8dela moja dru\xc5\xbeina, ko se je ukvarjala z gledali\xc5\xa1\xc4\x8dem in filmi: na\xc5\xa1la je lokacijo, jo uredila, pripeljala vse ljudi, vse organizirala, se pripravila za predstave in potem \xe2\x80\x93 bum \xe2\x80\x93 smo spet \xc5\xa1li.\xc2\xab\xc2\xa0Odrasli Assange je postal kameleon: pogosto je spreminjal frizuro in si izposojal obleke drugih ljudi \xe2\x80\x93 zdaj je bil gospod z angle\xc5\xa1kega pode\xc5\xbeelja, drugi\xc4\x8d islandski ribi\xc4\x8d ali stara gospa. Ko je bilo predstave konec, se je odpravil dalje._NEWLINE_Christine za svojega sina ni \xc5\xbeelela tradicionalnega \xc5\xa1olanja. Bila je alternativka in ni verjela v strogo formalno izobrazbo. Veliko so se selili in dveletno \xc5\xa1olanje v kraju Lismore je bilo eno redkih nepretrganih \xc5\xa1olskih obdobij; po svojem lastnem pripovedovanju je hodil v 37 razli\xc4\x8dnih \xc5\xa1ol in ostal brez vsakr\xc5\xa1nih kvalifikacij! So\xc5\xa1olci se ga spominjajo kot bistrega, tihega, a dru\xc5\xbeabnega fanta, ki je izstopal s svojimi svetlimi, do ramen segajo\xc4\x8dimi lasmi. Brett Assange je bil dober in ljube\xc4\x8d o\xc4\x8dim, \xc5\xbeal pa je zakon za\xc5\xa1el v te\xc5\xbeave. Ko je bilo Julianu osem let, sta se star\xc5\xa1a lo\xc4\x8dila._NEWLINE_Nato se je Julianova mati zapletla v viharno razmerje z veliko mlaj\xc5\xa1im mo\xc5\xa1kim Keithom Hamiltonom, amaterskim glasbenikom in sinom voditeljice zloglasne sekte. Keith je bil manipulativni psihopat in imel je pet razli\xc4\x8dnih identitet, je kasneje povedal Assange. Iz te zveze je Julian dobil polbrata Jamieja. Hamilton je bil nasilen partner in leta 1982 je Christine z obema sinovoma pobegnila. Vendar jih je izsledil, za\xc4\x8del se je boj za skrbni\xc5\xa1tvo nad Jamiejem. Spet so zbe\xc5\xbeali in naslednjih \xc5\xa1est let je trojica pod izmi\xc5\xa1ljenimi imeni \xc5\xbeivela \xc5\xbeivljenje ube\xc5\xbenikov in se selila po celini \xe2\x80\x93 Melbourne, Adelaide, Perth, itd._NEWLINE_Ko je bilo Julianu 14 let, je mama najela hi\xc5\xa1o v melburnskem predmestju in \xc4\x8dez cesto je bila trgovina z elektroniko. Za\xc4\x8del je zahajati tja in delati na takrat popularnem ra\xc4\x8dunalniku Commodore 64. Mama je var\xc4\x8devala, da bi starej\xc5\xa1emu sinu kupila ra\xc4\x8dunalnik. Julian se je za\xc4\x8del sam u\xc4\x8diti programiranja. Bil je talent za matematiko in hodil je v \xc5\xa1olo za nadarjene otroke v Melbournu. Za\xc4\x8dela ga je zanimati znanost, veliko je bil v knji\xc5\xbenicah, kmalu je odkril hekanje. Ko je imel 17 let, je posumil, da namerava policija na njegovem domu izvesti racijo. Zbrisal je vse podatke z diskov, se\xc5\xbegal vse, kar je napisal in od\xc5\xa1el za\xc4\x8dasno \xc5\xbeivet k svoji punci. Par se je pridru\xc5\xbeil skupini skvoterjev in ko je bilo Julianu 18 let, je njegovo 17-letno dekle zanosilo. Poro\xc4\x8dila sta se in dobila sina Daniela._NEWLINE_ _NEWLINE_Melbournsko hekersko podzemlje, kjer je Julian postal eden vidnej\xc5\xa1ih \xc4\x8dlanov, je bilo v osemdesetih letih prej\xc5\xa1njega stoletja majhna, povsem fantovska skupina samoukih najstnikov. Mnogi so prihajali iz izobra\xc5\xbeenih, a ubo\xc5\xbenih predmestnih dru\xc5\xbein in vsi so bili nadpovpre\xc4\x8dno inteligentni. Eksperimentirali so na Commodoreu 64 in Appleu IIe. Pisali so kodo in uporabljali po\xc4\x8dasne modeme. Takrat interneta \xc5\xa1e ni bilo, na voljo pa so imeli ra\xc4\x8dunalni\xc5\xa1ke mre\xc5\xbee in elektronske oglasne deske BBS. Julianu ni uspelo pridobiti srednje\xc5\xa1olske diplome prek dopisnega te\xc4\x8daja. Brez uspeha je \xc5\xa1tudiral tudi ra\xc4\x8dunalni\xc5\xa1tvo in fiziko na kolid\xc5\xbeu za odrasle. Toda v svojem elektronskem \xc5\xbeivljenju je bil Assange bog. Uporabljal je vzdevek Mendax (La\xc5\xbenivec). Leta 1988 se trudi vdreti v Minervo, sistem centralnih ra\xc4\x8dunalnikov v Sydneyu, ki pripada vladni Komisiji za prekomorske komunikacije (OTC). Za ra\xc4\x8dunalni\xc5\xa1ko podzemlje je bil to nekak\xc5\xa1en krst. Leta 1989 so melbournski hekerji izvedli spektakularen podvig, ko so z ra\xc4\x8dunalni\xc5\xa1kim \xc4\x8drvom oku\xc5\xbeili Nasino spletno stran. Leta 1991 je bil Julian Assange verjetno najbolj\xc5\xa1i heker v Avstraliji. Lotil se je vdiranja v upravljalni terminal Nortela, velike kanadske dru\xc5\xbebe za izdelavo in prodajo komunikacijske opreme. Prodrl je tudi v ameri\xc5\xa1ki voja\xc5\xa1ko-industrijski kompleks, pri \xc4\x8demer je uporabljal svoj lastni program Sycophant. Sledil je vdor v voja\xc5\xa1ki \xc5\xa1tab sedme poveljni\xc5\xa1ke skupine v Pentagonu, raziskovalni in\xc5\xa1titut Stanford v Virginiji, tovarno letalskih sistemov Lockheed Martin v Kaliforniji in drugo._NEWLINE_Enota za ra\xc4\x8dunalni\xc5\xa1ki kriminal je bila tej skupini hekerjev \xc5\xbee na sledi in sledila je racija na Assangeevem domu. A ni bilo dokazov, da je iskal osebno pridobitev. Bil je bolj radovedne\xc5\xbe kot pa zlonamerni heker in je deloval iz intelektualne vedo\xc5\xbeeljnosti. Za seboj je imel tudi nemirno nomadsko otro\xc5\xa1tvo. Tako mu je sodnik nalo\xc5\xbeil samo kazen 2100 dolarjev in opomin._NEWLINE_Njegova \xc5\xbeena se je odselila in odpeljala dvajsetmese\xc4\x8dnega sina Daniela s seboj. Assange je pristal v bolni\xc5\xa1nici, kjer se je zdravil zaradi depresije._NEWLINE_Obsojen, a s prizanesljivo sodbo, se je nato Assange kot nezaposlen o\xc4\x8de v Melbournu pre\xc5\xbeivljal s samohranilsko pokojnino. Dru\xc5\xbeinsko sodi\xc5\xa1\xc4\x8de mu je namre\xc4\x8d dodelilo izklju\xc4\x8dno skrbni\xc5\xa1tvo nad sinom. Julian Assange in njegova mati sta se dolga leta z njegovo biv\xc5\xa1o \xc5\xbeeno borila za skrbni\xc5\xa1tvo nad Danielom, kar se je razvilo v bridek spopad z dr\xc5\xbeavo za dostop do informacij v tej zadevi. Zdaj je Assange mirno vzgajal svojega sina in teh 14 let je bilo najbolj stabilno obdobje njegovega \xc5\xbeivljenja - po lastnem pripovedovanju je zamenjal kar 50 krajev bivali\xc5\xa1\xc4\x8d! Daniel je obiskoval srednjo \xc5\xa1olo Box Hill v vzhodnem predmestju Melbourna, kasneje tudi isto melbournsko univerzo kot o\xc4\x8de in je danes - ra\xc4\x8dunalni\xc5\xa1ki programer. Z o\xc4\x8detom pa zadnja leta nimata veliko stikov._NEWLINE_Assange je delal kot ra\xc4\x8dunalni\xc5\xa1ki programer, a brez pla\xc4\x8dila. Vzpostavil je spletno stran, na kateri je objavljal nasvete za ra\xc4\x8dunalni\xc5\xa1ko varnost, imenovano Best of Security. Leta 1996 je imel 5000 naro\xc4\x8dnikov. Assangeeva zgodnja predanost prostim informacijam in prosti programski opremi ga je po\xc4\x8dasi usmerjala k WikiLeaksu._NEWLINE_Leta 1997 je bila objavljena knjiga Podzemlje: zgodbe o hekanju, norosti in obsedenosti na robu elektronskega sveta (Underground: Tales of Hacking, Madness, and Obsession on the Electronic Frontier), avtorice Suelette Dreyfuss, kjer je natan\xc4\x8dno opisano mednarodno ra\xc4\x8dunalni\xc5\xa1ko podzemlje v devetdesetih letih in je Julian Assange naveden kot raziskovalec. _NEWLINE_Med letoma 2003 in 2006 je Assange \xc5\xa1tudiral fiziko in matematiko na melbournski univerzi (University of Melbourne) in univerzi v Canberri (University of Canberra), tudi filozofijo in nevroznanost. Ni pa mu uspelo diplomirati.\n_START_SECTION_\nVzpon WikiLeaksa\n_START_PARAGRAPH_\nAssange je \xc5\xbee leta 1999 dobil idejo o spletni strani za razkrivanje tajnih podatkov in registriral domeno wikileaks.org., sicer pa v zvezi s tem ni veliko naredil. _NEWLINE_Hekersko podzemlje je samo deloma nudilo prst, iz katere je rasel WikiLeaks. Napajali so ga tudi protikapitalisti\xc4\x8dni radikalci \xe2\x80\x93 skupnost okoljskih aktivistov, zagovornikov \xc4\x8dlovekovih pravic in politi\xc4\x8dnih revolucionarjev. Assange je prvi\xc4\x8d javno spregovoril o svojem WikiLeaksu, ko je januarja 2007 odpotoval v Nairobi na Svetovni socialni forum. Le-ta je predstavljal  parodijo na Svetovni gospodarski forum v Davosu v \xc5\xa0vici, kjer so se zbirali bogati in vplivni ljudje, da bi govorili o denarju. Svetovni socialni forum, ki ima izvor v Braziliji, je bil v nasprotju s tem namenjen zbiranju revnih ljudi brez vpliva, da bi govorili o pravi\xc4\x8dnosti. Assange je tam predaval in vzpostavljal stike. V Nairobiju je ostal \xc5\xa1e skoraj dve leti z Zdravniki brez meja in drugimi tujimi skupinami._NEWLINE_Prav Kenija je WikiLeaksu omogo\xc4\x8dila prvi novinarski udarec. Poro\xc4\x8dilo o izginulih kenijskih miljardah ter domnevni korupciji nekdanjega predsednika Daniela arapa Moija in kasneje poro\xc4\x8dilo o kenijskih oddelkih smrti ter izvensodnih pobojih je bilo resni\xc4\x8dno senzacionalno. Temeljilo je na dokazih, ki jih je pridobila Kenijska nacionalna komisija za \xc4\x8dlovekove pravice. _NEWLINE_Assange je bil povabljen v London, kjer je prejel nagrado organizacije za \xc4\x8dlovekove pravice Amnesty \xe2\x80\x93 to je bil za oklicanega \xc2\xbbraziskovalnega urednika\xc2\xab\xc2\xa0WikiLeaksa  trenutek novinarske \xc4\x8dasti._NEWLINE_Pritekati so za\xc4\x8deli nekateri pristni dokumenti iz britanskih voja\xc5\xa1kih virov. Assange jih je posku\xc5\xa1al tr\xc5\xbeiti, a ni bilo zanimanja. Poizkusil je tudi z dra\xc5\xbebo, kjer je \xc5\xbeelel prodati zalogo tiso\xc4\x8dih elektronskih sporo\xc4\x8dil pisca govorov venezuelskega voditelja Huga Chaveza ter podrobnosti venezuelske politike. Dra\xc5\xbeba je temeljila na teoriji, da nih\xc4\x8de gradiva ne jemlje resno, \xc4\x8de je ponujeno brezpla\xc4\x8dno. Prispela pa ni niti ena ponudba. Assange je \xc5\xa1e naprej zaman iskal model za WikiLeaks, ki bi hkrati prina\xc5\xa1al nekaj prihodkov in pridobil globalno politi\xc4\x8dno pozornost. _NEWLINE_Sledila je objava ban\xc4\x8dnih zapisov in informacij o zasebnih ra\xc4\x8dunih klientov iz podru\xc5\xbenice \xc5\xa1vicarske banke Julius Baer na Kajmanskih otokih. Razka\xc4\x8deni bankirji v Z\xc3\xbcrichu so od\xc5\xa1li na sodi\xc5\xa1\xc4\x8de v Kalifornijo, da bi WikiLeaks prisilili v umik dokumentov. Banka je v uvodni bitki zmagala, a odlo\xc4\x8ditev sodi\xc5\xa1\xc4\x8da je bila razveljavljena, ko je niz ameri\xc5\xa1kih organizacij s protesti v imenu svobode govora podprlo WikiLeaks. _NEWLINE_WikiLeaks je skupaj z nizozemskim Greenpeaceom in norve\xc5\xa1ko dr\xc5\xbeavno televizijo deloval tudi kot internetna zaslomba pri objavi celotnega obremenilnega poro\xc4\x8dila o strupenih odpadkih, ki jih je odvrgel naftni trgovec Trafigura._NEWLINE_Nato je nomadski ustanovitelj WikiLeaksa od\xc5\xa1el na Islandijo in objavil knjigo posojil propadle banke Kaupthing \xe2\x80\x93 seznam ve\xc4\x8djih islandskih posojil znancem in prijateljem bankirjev. Islandski finan\xc4\x8dni zlom je za seboj pustil jezno in u\xc5\xbealjeno prebivalstvo, ki je cenilo Assangeevo vrsto transparentnosti - WikiLeaks fantje so v prvi vrsti informacijski aktivisti, ki verjamejo v mo\xc4\x8d osve\xc5\xa1\xc4\x8denosti, v mo\xc4\x8d informacij. In Islandija je bila \xc2\xbb\xc5\xa0vica bajtov\xc2\xab\xc2\xa0- kar je v osnovi pomenilo, da bi model dav\xc4\x8dne oaze pretvorili v model oaze transparentnosti._NEWLINE_Marca 2010 je pri\xc5\xa1el v javnost helikopterski posnetek \xc2\xbbKolateralni umor\xc2\xab\xc2\xa0iz bagdadskega predmestja \xe2\x80\x93 39-minutni videoposnetek morije. Od takrat naprej smrti med civilisti, ki so jo ameri\xc5\xa1ki vojaki tako pogosto sejali z neba, javnost ni ve\xc4\x8d jemala tako zlahka. WikiLeaks je posedoval - in v sodelovanju s petimi najve\xc4\x8djimi svetovnimi medijskimi hi\xc5\xa1ami objavil -  precej obse\xc5\xbenega gradiva iz voja\xc5\xa1kih virov in diplomatske depe\xc5\xa1e. Resni\xc4\x8dni vir gradiva je bil 23-letni ameri\xc5\xa1ki vojak  - obve\xc5\xa1\xc4\x8devalni analitik v ira\xc5\xa1ki pu\xc5\xa1\xc4\x8davi, Bradley Manning. Ta je z Assangeom navezal stike novembra 2009 in ga sprva \xc5\xa1tiri mesece preverjal, preden mu je zaupal in poslal eksploziven material. Osebno se nista nikoli sre\xc4\x8dala. Manning, ki je bil tik pred odpustom iz vojske, je bil slabega psihi\xc4\x8dnega zdravja, a je verjel v dobro svojega po\xc4\x8detja. Zdaj je v ameri\xc5\xa1kem voja\xc5\xa1kem zaporu, saj ga je maja 2010 izdal njegov spletni zaupnik - heker Adrian Lamo. Po besedah Manningovega odvetnika so ravnali v zaporu marincev Quanticu, zvezna dr\xc5\xbeava Virginija, z Bradleyem skrajno kruto, saj so ga \xc5\xbeeleli zlomiti in prisiliti, da v obto\xc5\xbebo o zaroti vplete tudi Assangea. Po ve\xc4\x8d mesecih so ga preselili v zapor kopenske vojske Fort Leavenworth v zvezni dr\xc5\xbeavi Kansas, kjer so bolj\xc5\xa1e razmere._NEWLINE_Med  pravni\xc5\xa1kimi glavami je vzniknilo tudi spoznanje, da je Assangea tako reko\xc4\x8d nemogo\xc4\x8de preganjati zaradi teh objav - ne da bi hkrati na zato\xc5\xbeno pot postavili pet uglednih \xc4\x8dasopisnih urednikov oz. medijskih hi\xc5\xa1. To bi bil medijski primer stoletja._NEWLINE_Nato se je koncem leta 2010 Assangeu zgodila\xc2\xa0\xc2\xbb\xc5\xa1vedska spalnica\xc2\xab\xc2\xa0in tako se je politi\xc4\x8dna drama prepletla z osebno. Za njim je bila razpisana mednarodna tiralica in decembra 2010 je bil v Londonu aretiran. Nekaj dni so ga zadr\xc5\xbeali v priporu, nato je Vi\xc5\xa1je sodi\xc5\xa1\xc4\x8de v Londonu sprejelo odlo\xc4\x8ditev o izpustitvi. Po pla\xc4\x8dilu var\xc5\xa1\xc4\x8dine in pod dolo\xc4\x8denimi varnostnimi omejitvami je odkorakal v prostost. Zatekel se je na ekvadorsko veleposlani\xc5\xa1tvo v Londonu, kjer \xc4\x8daka na politi\xc4\x8dni azil. Tam nadaljuje svoje delo, nedavno je spet objavil 1,7 milijona novih tajnih dokumentov.\n_START_SECTION_\nAretacija\n_START_PARAGRAPH_\n11. aprila 2019 ga je po tem, ko mu je Ekvador odvzel politi\xc4\x8dni azil za bivanje na veleposlani\xc5\xa1tvu v Londonu, britanska policija aretirala. Na ekvadorskem veleposlani\xc5\xa1tvu je \xc5\xbeivel sedem let. Aretacija ni potekala mirno, saj so morali organi Assangeja z ambasade odnesti. Grozi mu do pet let zapora, ZDA pa \xc5\xbee zahtevajo njegovo izro\xc4\x8ditev.'